Diari Oficial de la Generalitat Valenciana


Sumari del DOGV 3049, del 04-08-1997 (1997/9072)

ORDRE d'11 de juny de 1997, de la Conselleria de Medi Ambient, per la qual es convoquen ajudes destinades a indemnitzar la incorporació de terrenys a la xarxa de microreserves de flora.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3049

Data del DOGV
:   04-08-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/9072


Data del document
:   11-06-1997

Organisme emissor
:   Conselleria de Medi Ambient

Tipus de document
:   Ordre

ORDRE d'11 de juny de 1997, de la Conselleria de Medi Ambient, per la qual es convoquen ajudes destinades a indemnitzar la incorporació de terrenys a la xarxa de microreserves de flora.  
El projecte remés per la Generalitat Valenciana a la Comissió de les Comunitats Europees per a abordar l'ampliació del Programa de Creació de la Xarxa de Microreserves de Flora i Adquisició de Terrenys d'Interés Botànic Prioritari de la Comunitat Valenciana, cofinançada al 50 per cent per la Unió Europea a càrrec del reglament LIFE -contracte LIFE B4-3200/93/766 entre la Generalitat Valenciana i la Comissió de les Comunitats Europees, preveu incentivar la iniciativa de persones físiques o jurídiques privades per a la incorporació de terrenys a la xarxa de microreserves, figura de conservació d'espècies vegetals creada mitjançant el Decret 218/1994, de 17 d'octubre, del Govern Valencià (DOGV número 2.379, de 3 de novembre de 1994). Per a complir aquesta finalitat, la Llei de Pressupostos de la Generalitat Valenciana per a 1997 crea una línia específica de subvencions -codi línia 406/000/96, codi de comptabilitat 2141.  
Per això, i de conformitat amb el que es disposa en l'article 35 de la Llei 5/1983, de 30 de desembre, de Govern Valencià, i en l'article 47.3 del Text Refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991, del Consell de la Generalitat Valenciana,  
ORDENE  
Primer  
1. Establir una línia d'ajudes destinada a indemnitzar propietaris públics o privats de terrenys, individuals o col·lectius, per la incorporació d'aquests a la xarxa de microreserves de flora.  
2. Convocar per a 1997 la concessió de subvencions per als fins i els destinataris mencionats, per un import global màxim de 16.086.484 pessetes, a càrrec del capítol IV de la secció 12, servei 07, i programa 442.30, línia 406/000/97 -codi 2141- dels pressupostos de la Generalitat Valenciana per a 1997. Les subvencions en anys successius podran convocar-se sempre que hi haja disponibilitats pressupostàries amb aquesta finalitat.  
Segon  
1. La sol·licitud per a participar en les convocatòries d'ajudes inclourà la petició expressa del propietari perquè la zona siga declarada com a tal a l'efecte d'allò que es preveu en els apartats 2 i 3 de l'article 3 del Decret 218/1994, de 17 d'octubre, del Govern Valencià, pel qual es crea la figura de protecció d'espècies denominada microreserva vegetal (DOGV número 2.379, de 3 de novembre de 1994).  
2. L'acte pel qual es concedisquen les subvencions ordenarà l'inici de l'expedient de declaració de microreserves per a aquelles zones per a les quals es concedisquen les ajudes que no estigueren ja declarades com a tals amb antelació.  
3. La recepció de la resolució d'aprovació de l'ajuda per part de la persona física o jurídica interessada, sense que hi haja renúncia expressa en el termini assenyalat en les bases de la convocatòria, implica l'acceptació per part d'aquesta persona de les condicions o obligacions següents:  
a) A partir de la recepció esmentada, la zona es dedicarà permanentment a conservació de la natura, en els termes que preveu el decret mencionat.  
b) La persona física o jurídica interessada es compromet a:  
b.1. No realitzar, ni permetre o motivar la realització, d'activitats prohibides per l'article 4 del Decret 218/1994, encara que la zona no estiga declarada com a microreserva amb caràcter definitiu.  
b.2. Permetre l'accés a la zona del personal de la Conselleria de Medi Ambient o de persones o maquinària específicament autoritzades o contractades per aquesta, com també facilitar el desenvolupament de les activitats de conservació que hagen d'executar-se en l'àrea i que prèviament li hagen estat comunicades. Permetre, si s'escau, la instal·lació d'elements permanents per a senyalització o aparells per al desenvolupament d'activitats tècniques o científiques.  
b.3. No obstaculitzar el desenvolupament de treballs de conservació que s'hagen de dur a terme en la zona, de conformitat amb el pla de gestió que aprove la Conselleria de Medi Ambient, previst en l'article 4.4 del Decret 218/1994; la persona propietària tindrà dret d'audiència en el tràmit d'elaboració del pla i, a més, podrà desenvolupar-ne la redacció conformement es preveu en aquesta ordre. Executar, si s'escau, aquelles activitats a què s'haguera compromés mitjançant un conveni específic amb la Conselleria per a la conservació de la zona.  
b.4. Subscriure una acta de declaració davant notari, en la qual conste l'afectació del terreny a la protecció de flora silvestre i la incorporació d'aquest a la xarxa de microreserves de flora de la Comunitat Valenciana.  
b.5. Sotmetre a autorització prèvia de la Conselleria de Medi Ambient la firma de qualsevol contracte d'usdefruit o explotació dels recursos continguts en la microreserva. Es podrà exigir que aquest contracte s'acompanye d'un projecte tècnic adequat sobre l'activitat que es realitzarà, a fi de minimitzar-ne l'impacte sobre les espècies o la vegetació d'interés.  
b.6. Senyalitzar amb caràcter provisional la zona, mentre es prepara la senyalització definitiva de conformitat amb l'Ordre de 7 de desembre de 1995, de la Conselleria d'Agricultura i Medi Ambient (DOGV número 2.658, de 2 de gener de 1996). Incloure, a més, una senyalització, d'acord amb les directrius que es reben des de la Conselleria de Medi Ambient, indicativa del fet que la creació de la microreserva es realitza mitjançant finançament del programa LIFE de la Comissió Europea.  
b.7. Mencionar, en el caso de donar qualsevol tipus de publicitat en mitjans escrits o audiovisuals sobre l'àrea que s'ha de protegir o l'ús possible d'aquesta, que la zona ha estat creada mitjançant una ajuda adscrita al programa LIFE de creació de la xarxa de microreserves de flora, dependent de la Generalitat Valenciana i de la Comissió Europea.  
b.8. Acceptar que l'ajuda que es rep no és susceptible d'increment futur i, en conseqüència, renunciar a exercir en el futur qualsevol tipus de reclamació o recurs contra la Generalitat Valenciana en el qual s'exigisca un increment de la indemnització que es percep. Igualment, el beneficiari accepta que la subvenció es percep per a la totalitat del terreny per al qual se sol·licita la microreserva; per tant, si s'ofereixen superfícies superiors a les que correspongueren pel límit màxim d'indemnització perceptible, es renuncia a la percepció d'indemnització per l'excés de terreny sol·licitat.  
b.9. Comunicar a la Conselleria de Medi Ambient, amb almenys tres mesos d'antelació respecte a la data prevista de venda, qualsevol nova transacció del terreny.  
c) La persona interessada podrà sol·licitar:  
c.1. La subscripció específica d'un conveni de col·laboració en què es fixe el seu grau de participació en la gestió de la zona.  
c.2. La inclusió en el futur pla de gestió de la zona d'aprofitaments que estime compatibles amb la conservació de les espècies i comunitats vegetals relevants de la zona.  
c.3. L'ús dels logotips de la Conselleria de Medi Ambient de la Generalitat Valenciana i del programa LIFE de la Unió Europea en els elements publicitaris o de difusió que desitge promoure per al coneixement o la conservació de la microreserva.  
d) La persona física o jurídica interessada rebrà de la Direcció General per al Desenvolupament Sostenible el nomenament de col·laborador en la gestió de la microreserva. La Conselleria remetrà a aquests col·laboradors les publicacions sobre conservació d'espècies i gestió del medi natural que edite directament, a partir de la data de la resolució d'aprovació de la subvenció.  
4. La recepció d'una ajuda per a incorporació d'una parcel·la de terreny a la xarxa de microreserves és incompatible amb la percepció futura de noves indemnitzacions pel mateix concepte i lloc, fins i tot en el cas que la propietat es transmetera a persones terceres en el futur; també ho és amb la percepció en el passat d'ajudes de la Generalitat Valenciana per a l'adquisició de la zona. Això no contradiu la possibilitat que els propietaris tinguen dret a:  
a) Sol·licitar ajudes que es convoquen per al desenvolupament de millores i inversions en la zona.  
b) Percebre noves indemnitzacions per l'ampliació de la microreserva o la creació d'altres noves en la mateixa finca o en altres finques, sense que aquestes puguen abraçar la part de terreny per a la qual ja es va percebre una indemnització prèviament.  
c) Sol·licitar ajudes per a incorporar a la xarxa de microreserves les parts d'una finca per a les quals no es va rebre subvenció per a adquisició -per exemple, de l'Ordre de 30 de juliol de 1996, de la Conselleria d'Agricultura i Medi Ambient-, encara que una altra part de la finca -per a la qual sí que hi ha incompatibilitat- haguera estat objecte d'aquesta subvenció.  
5. Els terrenys per als quals es propose la subvenció han de complir necessàriament els requisits següents:  
a) Estar situats sobre sòl classificat urbanísticament com a no urbanitzable i no estar en tràmit modificacions del planejament urbanístic que prevegen el canvi a una altra categoria.  
b) No tenir càrregues hipotecàries o altres inscrites en el Registre de la Propietat o en escriptura pública o document privat.  
c) Estar constituïts per terrenys naturals o seminaturals; queden exclosos de la microreserva els habitatges o les edificacions d'ús habitual i les infraestructures i vies d'accés contingudes en la zona que s'ha de protegir.  
d) Posseir les característiques de presència de flora rara, endèmica o amenaçada previstes en el Decret 218/1994 ja esmentat.  
Tercer  
Aprovar les bases per què es regirà aquesta convocatòria i que figuren com a annexos d'aquesta ordre.  
Quart  
En tot allò que no estiga regulat en aquesta ordre caldrà atenir-se al que es disposa en el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.  
DISPOSICIONS FINALS  
Primera  
Per al desplegament i l'execució del que es disposa en aquesta ordre, es faculta el director general per al Desenvolupament Sostenible, perquè dicte les resolucions necessàries per a aplicar-la.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà interposar un recurs contenciós administratiu en el termini de dos mesos, comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició d'aquest recurs requerirà comunicació prèvia a la Conselleria de Medi Ambient.  
Tot això de conformitat amb el que es preveu en els articles 57 i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 11de juny de 1997  
El conseller de Medi Ambient,  
JOSÉ MANUEL CASTELLÁ ALMIÑANA  
ANNEX I  
Bases per les quals es regula la convocatòria de subvencions destinades a indemnitzar la incorporació de terrenys a la xarxa de microreserves de flora  
Primera. Beneficiaris  
Podran ser beneficiaris d'aquestes subvencions les persones físiques o jurídiques, públiques o privades, que siguen propietàries de terrenys naturals no adscrits al catàleg de muntanyes d'utilitat pública.  
Segona. Objecte i actuacions que s'han de realitzar  
2.1. Les indemnitzacions tenen caràcter compensatori per l'aplicació del règim derivat de la incorporació del terreny a la xarxa de microreserves, que inclou:  
- El compliment del que es preveu en l'article 2.3 de l'ordre per la qual es regeix aquesta convocatòria.  
- La impossibilitat d'extracció de recursos prevista tant en l'article mencionat com en el text del 218/1994, de 17 d'octubre, del Govern Valencià, pel qual es crea la figura de protecció d'espècies denominada microreserva vegetal (DOGV número 2.379, de 3 de novembre de 1994).  
2.2. Són igualment subvencionables les despeses corrents següents efectuades i acreditades mitjançant una factura original amb conformitat de pagament, fins un màxim de 100.000 pessetes per subvenció, efectuades per a l'obtenció de documents necessaris per a optar a ella o per a justificar-la:  
- Elaboració dels informes botànics.  
- Alçaments topogràfics o planimetries.  
- Delineació o fotocòpies de plànols.  
- Obtenció de certificats, inscripcions oficials o compulses de documents indicats en l'annex V, no expedits per la Generalitat Valenciana.  
- Minutes o honoraris notarials previs a l'obtenció o justificació de la subvenció.  
- Revelatge de fotografies o diapositives (sols la part proporcional corresponent al material entregat; la factura ha d'indicar el nom de fotografies o diapositives revelades).  
2.3 Les despeses mencionades en l'apartat 2.2 sols seran reemborsables per a les subvencions aprovades.  
2.4 Les factures de l'apartat 2.2 han de contenir els elements principals a l'efecte (número i data; nom, adreça i codi d'identificació fiscal o número d'identificació fiscal de l'emissor; nom i codi d'identificació fiscal o número d'identificació fiscal del receptor; cost amb desglossament d'impost sobre el valor afegit; acreditació d'haver estat pagada -firma i segell de conformitat de qui emet la factura, o qualsevol element vàlid previst en la legislació corresponent). Les factures es presentaran en forma de còpies compulsades i es podran aportar igualment originals i còpies per a acarar-los i tornar-los.  
Tercera. Àmbit d'aplicació  
L'àmbit d'actuació d'aquesta norma és el territori de la Comunitat Valenciana, amb independència del lloc de residència habitual dels sol·licitants.  
Quarta. Quanties de les ajudes  
4.1. La quantia de les ajudes serà la derivada d'aplicar els barems previstos en l'annex IV d'aquesta ordre, amb el límit d'1.000.000 de pessetes per sol·licitant.  
4.2 S'exceptuen del límit establit en l'apartat 4.1 les sol·licituds corresponents a terrenys per als quals es van concedir ajudes per a inversions en l'Ordre de 30 de juliol de 1996, de la Conselleria d'Agricultura i Medi Ambient, per a les quals es podran sol·licitar quantitats superiors; no obstant això, regirà la mateixa quantia màxima per a noves zones que els mateixos propietaris desitgen incorporar a la xarxa de microreserves a càrrec d'aquesta convocatòria.  
Cinquena. Sol·licituds i documentació  
5.1. Les sol·licituds es formalitzaran en instància degudament emplenada, segons el model que figura com a annex II d'aquesta ordre, i aniran dirigides al director general per al Desenvolupament Sostenible.  
5.2. Els interessats presentaran les sol·licituds i la documentació necessària en el Registre General de la Conselleria de Medi Ambient (c/ Arquitecte Alfaro, 39, de València), en el de qualsevol servei territorial de Medi Ambient (c/ Churruca, 29, d'Alacant; c/ Herrero, 23, de Castelló, o c/ Gregorio Gea, 27, de València), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i el Procediment Administratiu Comú.  
5.3 El termini de presentació d'instàncies serà de dos mesos, comptadors des de l'endemà de la publicació d'aquesta ordre en el Diari Oficial de la Generalitat Valenciana.  
5.4 L'admissió a tràmit d'una sol·licitud de subvenció no generarà cap compromís de concessió d'aquesta.  
5.5 La documentació que han de presentar els interessats, juntament amb la instància, per sol·licitar les ajudes serà la següent:  
a) Documentació acreditativa de la identificació del sol·licitant:  
a.1. Persones físiques: número d'identificació fiscal o document nacional d'identitat, o número de passaport.  
a.2. Persones jurídiques:  
- Targeta d'identificació fiscal.  
- Còpia compulsada dels estatuts de l'entitat o escriptura de constitució o qualsevol altre document admissible en dret que ho acredite.  
- Certificat de l'acta on conste l'acord de sol·licitar les ajudes i el nomenament del representant de l'entitat per a efectuar-ne la gestió.  
a.3. Corporacions locals i altres entitats públiques: acord pres per l'òrgan competent pel qual s'aprova la sol·licitud de subvenció.  
b) Còpia de la sol·licitud d'expedició de documents que acrediten estar al corrent o exempt de les obligacions tributàries o amb la Seguretat Social, amb el segell del registre d'entrada de l'administració corresponent, o la documentació que corresponga de conformitat amb l'Ordre de 30 de maig de 1996, de la Conselleria d'Economia i Hisenda (DOGV número 2.771, de 21 de juny de 1996).  
c) Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent, segons el model que figura com a annex III d'aquesta ordre.  
d) Documentació tècnica i de propietat dels terrenys, d'acord amb el que es preveu en l'annex V.  
5.6. Quan la parcel·la siga propietat de diverses persones físiques o jurídiques, els documents dels apartats a), b), c) i d) de l'apartat anterior s'hauran de presentar referits a cada un dels copropietaris. Si, malgrat existir la copropietat, es vol que el cobrament de la subvenció se centralitze en una sola persona, solament caldrà aportar els documents d'aquesta persona. No obstant això, caldrà complir el següent:  
a) La instància de sol·licitud de la subvenció haurà d'estar subscrita per tots els propietaris.  
b) Caldrà aportar un poder notarial en què s'autoritze aquesta persona per a la recepció de l'ajuda.  
Sisena. Valoració i tràmit  
6.1 Les peticions seran sotmeses a estudi per part del Servei de Protecció d'Espècies, que podrà realitzar les inspeccions del terreny que estime necessàries i requerir de la persona sol·licitant l'esmena d'errors o defectes detectats, dins dels terminis previstos amb aquesta finalitat en la legislació de procediment administratiu; així mateix, podrà requerir del servei territorial competent els informes addicionals que considere necessaris.  
6.2 Els expedients, juntament amb els informes tècnics corresponents, s'elevaran a la comissió prevista en l'article 6.3 perquè els valore.  
6.3 La Comissió de Valoració estarà presidida pel director general per al Desenvolupament Sostenible i estarà formada per membres de les unitats de la Conselleria de Medi Ambient:  
- El cap del Servei de Protecció d'Espècies.  
- Un tècnic del Servei de Protecció d'Espècies.   
- Un tècnic de cada un dels serveis territorials.  
- Un representant del Servei Jurídic.  
- Un representant de la Secretaria General.  
6.4. Els principals criteris que es tindran en consideració a l'hora de valorar els projectes per part de la Comissió seran els següents:  
- Qualitat o interés conservacionista dels tipus de vegetació, amb preferència per l'elecció de zones que continguen vegetacions considerades de major valor en l'annex IV.1 d'aquestes bases, o com a prioritàries en l'annex I de la Directiva 92/43/CEE, del Consell, de 21 de maig, sobre conservació dels hàbitats naturals i de la fauna i flora silvestres (DOCE número L206, de 22 de juliol de 1992), incorporada a l'ordenament jurídic espanyol a través del Reial Decret 1.997/1995, de 7 de desembre, pel qual s'estableixen mesures per a contribuir a garantir la biodiversitat mitjançant la conservació dels hàbitats naturals i de la fauna i flora silvestres (BOE número 310, de 28 de desembre de 1995).  
- Economia de la petició: sol·licitud per quantitat inferior a la que correspondria si s'aplicara l'annex IV d'aquestes bases, o oferir una superfície superior a aquella per a la qual se sol·licita la subvenció, amb la renúncia prevista en l'article 2.3.b.8 de l'ordre que regula aquesta convocatòria.  
- En el cas de persones jurídiques, tindran prioritat les sol·licituds presentades per col·lectius sense ànim de lucre que tinguen entre els seus fins estatutaris la conservació de la flora de part o de la totalitat de la Comunitat Valenciana, o àmbits temàtics o geogràfics que abracen els anteriors.  
6.5. La Comissió podrà estimar que en els terrenys no es complisquen suficientment els factors d'increment establits en l'annex IV.2, i farà constar aquest aspecte raonadament en l'acta en fer referència a la sol·licitud corresponent. Abans de redactar la proposta de resolució, es notificarà als interessats perquè, en un termini no inferior a 10 dies ni superior a 15, puguen consultar l'expedient, al·legar i presentar els documents i les justificacions que estimen pertinents; quan es preveja la concessió d'una subvenció per un cost inferior al sol·licitat, es notificarà aquest aspecte específicament al sol·licitant.  
6.6. Una vegada formalitzats els actes d'instrucció corresponents, el director general per al Desenvolupament Sostenible elevarà al conseller de Medi Ambient la proposta de resolució, en la qual constaran per a cada sol·licitud les dades següents:  
- Per a les peticions denegades, les raons de la denegació.  
- Per a les aprovades, ressenya de les quantitats concedides i situació de la zona. Per a aquestes sol·licituds, s'inclourà l'ordre d'inici dels expedients de declaració de microreserva de flora.  
Les sol·licituds es consideraran desestimades si no s'haguera produït la resolució en el termini de tres mesos.  
6.8 La resolució es publicarà en el Diari Oficial de la Generalitat Valenciana i es notificarà, a més, als interessats.  
6.9 Els beneficiaris de les subvencions podran renunciar expressament a aquestes en el termini de 10 dies a partir de l'endemà de la recepció de la notificació.  
Setena. Obligacions dels beneficiaris  
Els beneficiaris de les subvencions hauran de:  
7.1. Acreditar, en el termini màxim de 10 dies, comptadors des de l'endemà de la recepció de la notificació en què se'ls tramet la resolució d'aprovació de l'ajuda, que està al corrent o exempt de les seues obligacions tributàries i amb la Seguretat Social, en els termes que es disposen en l'Ordre de 30 de maig de 1996, de la Conselleria d'Economia i Hisenda (DOGV número 2.775, de 21 de juny de 1996); s'hi exclou el cas en què la persona interessada ja haguera presentat dins del mateix exercici pressupostari la documentació acreditativa abans que s'haguera emés la resolució. Quan es realitzen pagaments en exercicis posteriors al de la concessió, l'acreditació s'haurà de fer referida, a més, al moment de l'expedició de les primeres ordres o propostes de pagament que tinguen lloc en aquests nous exercicis.  
7.2. Trobar-se en la situació que legitima la concessió.  
7.3. Complir els requisits i les condicions que comporta la concessió o el gaudi de l'ajuda, especialment el que es preveu en l'article 2.3 de l'ordre de la qual emana aquesta convocatòria.  
7.4. Sotmetre's a les actuacions de control financer que corresponen a la Intervenció General de la Generalitat Valenciana i, si s'escau, dels organismes equivalents de la Comissió Europea, en relació amb la subvenció concedida.  
7.5. Comunicar, en qualsevol moment de la vigència de l'expedient, altres ajudes públiques sol·licitades o concedides per al mateix projecte.  
7.6. Fer constar en qualsevol informació o documentació pròpia de l'activitat que aquesta està subvencionada per la Conselleria de Medi Ambient de la Generalitat Valenciana i pel programa LIFE de la Comissió Europea.  
Vuitena. Procediment de pagament  
8.1. Els pagaments s'efectuaran quan un tècnic competent expedisca un certificat, precedit de l'entrega dels documents justificatius previstos en la base novena d'aquesta convocatòria.  
8.2. Dins d'aquesta convocatòria no es faran pagaments en concepte de bestreta.  
Novena. Justificació de les actuacions que s'han de realitzar  
9.1. La justificació de la realització de les activitats es farà mitjançant l'entrega dels documents següents:  
a) Declaració realitzada davant notari en la qual conste l'afectació del terreny a la protecció de flora silvestre i la incorporació d'aquest a la xarxa de microreserves de flora de la Comunitat Valenciana.  
b) En el cas que s'hagueren sol·licitat, originals de les factures acreditatives de les despeses realitzades per a sol·licitar la subvenció, previstos en l'apartat 2.2 d'aquest annex, i presentats conformement s'indica en l'apartat 2.4.  
9.2. No seran acceptables els justificants documentals (factures o escriptures de compravenda) que estiguen referits a dates anteriors al dia de la presentació de la instància de sol·licitud de les ajudes; en el cas de subvenció per a terrenys ja aprovats a càrrec de la convocatòria de l'Ordre de 30 de juliol de 1996, de la Conselleria d'Agricultura i Medi Ambient, aquesta data podrà retrotraure's a la de la convocatòria esmentada, sense dret a interessos de demora i sempre que la mateixa despesa no s'haguera justificat en la subvenció anterior.  
9.3. Queden excloses de la presentació de justificants documentals, per haver-los aportat a càrrec de la convocatòria de l'Ordre de 30 de juliol de 1996, de la Conselleria d'Agricultura i Medi Ambient, les sol·licituds corresponents a zones per a les quals es van aprovar subvencions per a inversions en la Resolució de 24 de novembre de 1996, de la Conselleria d'Agricultura i Medi Ambient, per la qual es concedeixen ajudes per a la creació de microreserves i l'execució d'inversions en aquestes zones (DOGV número 2.911, de 17 de gener de 1997).  
Deu. Reintegrament de quantitats  
10.1. Conformement s'estableix en l'article 47.9 del Text Refós de la Llei d'Hisenda Pública de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:  
a) Incompliment de l'obligació de justificació.  
b) Obtenir la subvenció sense reunir les condicions que s'hi requereixen.  
c) Incompliment de la finalitat per a la qual es va concedir la subvenció.  
d) Incompliment de les condicions imposades als beneficiaris amb motiu de la concessió de la subvenció.  
10.2. Igualment, en el supòsit que l'import de la subvenció, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que s'ha de desenvolupar, procedirà el reintegrament de l'excés obtingut sobre el cost de l'activitat desenvolupada, quan la subvenció principal siga de la Generalitat Valenciana.  
10.3. Atés que les ajudes concedides poden considerar-se despeses elegibles per al finançament parcial a càrrec del programa LIFE, la Conselleria de Medi Ambient comunicarà als qui hagen de reintegrar el que s'ha indicat en els apartats anteriors quin és el procediment per a tornar a la Comissió Europea, si així procedira, les quantitats pagades per aquest organisme.  
10.4. A l'efecte de la interpretació correcta de l'apartat 10.1.d, es recorda explícitament als sol·licitants que la resolució de concessió de l'ajuda implica l'inici del procediment perquè la zona siga declarada amb caràcter permanent com a microreserva de flora, i que aquestes zones no podran perdre en el futur la condició d'àrea dedicada a la conservació de la flora silvestre encara que s'hagen incomplit les obligacions contretes pel sol·licitant.  
ANNEX IV  
Costs previstos segons cada tipus de vegetació  
IV.1 Valor-tipus per hectàrea de cada tipus de comunitat vegetal o hàbitat.  
300.000 pessetes:  
Zones humides -llacunes, llacs, salines, llacunes salades, marjals, mallades- (vegetació submergida, semisubmergida, flotant o de ribera de la zona humida).  
275.000 pessetes:  
Teixedes, grevoledes, telledes, tremoledes, omedes d'oma, fagedes, comunitats de moixera de pastor, boixedes arbòries, comunitats d'evònim silvestre (Taxus baccata, Ilex aquifolium, Tilia platyphyllos, Populus tremula, Ulmus glabra = U. montana, Fagus sylvatica, Sorbus torminalis, formes arbòries de Buxus sempervirens, Euonymus europaeus).  
Ginebredes de càdec i comunitats de camarinya (Juniperus oxycedrus ssp macrocarpa, Corema album).  
Xopades de xop d'Elx (Populus euphratica = P. ilicitana).  
250.000 pessetes:  
Comunitats de llorer (formes silvestres o asilvestrades de Laurus nobilis).  
Comunitats d'argània (Argania spinosa).  
225.000 pessetes:  
Nogueredes de noguera de riu, castanyedes (formes asilvestrades de Juglans regia i Castanea sativa).  
200.000 pessetes:  
Pinedes de pi roig (Pinus sylvestris).  
Llacunes salades amb ensopegueres (espècies perennes del gènere Limonium).  
Comunitats de moixera (Sorbus aria).  
Pinedes de dunes interiors.  
180.000 pessetes:  
Savinars de savina turífera (Juniperus thurifera).  
Antics conreus d'atzeroler (Crataegus azarolus).  
Vegetacions de dunes interiors situades a més de 20 quilòmetres del litoral.  
Comunitats de server (Sorbus domestica).  
160.000 pessetes:  
Suredes i rebolledes (Quercus suber, Quercus pyrenaica).  
Rouredes o rebolledes de roure de fulla petita o valencià (Quercus faginea).  
140.000 pessetes:  
Carrascars i alzinars (Quercus ilex ssp. rotundifolia o ilex).  
Freixenedes de freixe de flor, vernedes de vern bord (Fraxinus ornus, Rhamnus frangula = Frangula alnus).  
Freixenedes de freixe de riu, omedes (Fraxinus angustifolia, Ulmus minor).  
Salzedes de salze de roca (Salix tarraconensis).  
120.000 pessetes:  
Pinedes de pi escarrasó (Pinus nigra ssp. salzmannii).  
Ginebredes i savinars arboris que no siguen de Juniperus phoenicea (formes arbòries de Juniperus oxycedrus ssp. badia, Juniperus communis ssp. communis, i Juniperus phoenicea).  
Alberedes silvestres i salzedes arbòries (Populus alba, Salix alba o formes arbòries d'altres Salix).  
110.000 pessetes:  
Pinedes de pinastre (Pinus pinaster).  
Comunitats de rosàcies pomoidees -comunitats de pomera o perera silvestre- o prunoidees -prunerars, cirerars silvestres-, excepte comunitats d'arç blanc (Malus sp. pl., Pyrus sp. pl., Prunus sp. pl.)  
Falguerars, tret de falguera de rei -Pteridium aquilinum- (comunitats de grans falgueres: Dryopteris, Thelypteris, etcètera).  
Comunitats de sanguinyol (Cornus sanguinea).  
Vegetacions no arbòries de dunes interiors.  
100.000 pessetes:  
Xopades silvestres (Populus nigra).  
Comunitats d'olivereta (Ligustrum vulgare).  
Comunitats arbòries d'arç blanc (Crataegus sp. pl.).  
Pinedes de pi pinyoner (Pinus pinea).  
Comunitats arbòries de margalló (peus arborescents o arboris de Chamaerops humilis).  
90.000 pessetes:  
Pinedes de pi blanc (Pinus halepensis).  
Xopades artificials o semiartificials (Populus sp., principalment P. canadensis o híbrids amb P. nigra).  
Ginebredes i savinars (formes no arbòries de Juniperus sp. pl.).  
Boixedes no arbòries (Buxus sp. pl.).  
80.000 pessetes:  
Tamarigars (Myricaria germanica, Tamarix sp. pl.).  
Bruguerars de bruc arbori (Erica arborea).  
Salzedes no arbòries (Salix sp. pl.).  
Marfulledes (Viburnum sp. pl.).  
Saücars (Sambucus sp. pl.).  
Comunitats d'eucaliptus, xiprerars i pinedes de pins al·lòctons (Eucalyptus sp. pl., Cupressaceae gen pl., Pinus sp. pl.).  
70.000 pessetes:  
Ginestars (formes arborescents de Cytisus sp. pl., Genista sp. pl., Retama sp. pl., Sarothamnus sp. pl. o altres ginistees).  
Matollars de corner (Amelanchier rotundifolia = A. ovalis).  
65.000 pessetes:  
Garrigars, llentisclars, comunitats de nogueroles i de margallons (Quercus coccifera, Pistacia lentiscus, Pistacia terebinthus, Chamaerops humilis).  
Baladrars (Nerium oleander).  
Bosquines d'arç blanc de baixa talla (Crataegus sp. pl.).  
Bosquines de gavarrera o coralet (Rosa sp. pl., Berberis sp. pl.).  
60.000 pessetes:  
Matollars o pastius sobre guixos amb ensopegueres (espècies perennes de Limonium sp. pl.).  
Pastius sobre sòls salins.  
Prunerars i vernedes (Prunus prostrata, Rhamnus alpinus, Rhamnus saxatilis).  
Bosquines i esbarzerars de tipus no esmentats amb antelació -romeguerars, vidalbars, etcètera (Rubus sp. pl., Clematis sp. pl., etcètera).  
55.000 pessetes:  
Matollars de talla mitjana -bosquines de romer, argelagars, estepars, albadars, etcètera.  
Matollars de talla baixa -timonedes, bosquines de tomaní i de timó mascle, etcètera.  
Espartars d'espart i d'espart bord.  
Pastius de regeneració, amb baixa permanència paisatgística pel ràpid pas a matollars o màquies.  
50.000 pessetes:  
Pastius de llarga permanència paisatgística.  
45.000 pessetes:  
Vegetacions de roquerars -llevat de tipus ja esmentats-, pedregars i coves obagues.  
40.000 pessetes:  
Vegetacions de roquerars -llevat de savinars-, pedregars i coves de solana o sobre sòls horitzontals.  
IV.2. Factors d'increment (no acumulatius entre si) sobre el valor-tipus per hectàrea.  
Fins al 50% si es tracta de conjunts d'exemplars monumentals.  
Fins al 40% per possessió d'espècies dels annexos I o II del Reial Decret 439/1990, de 30 de març (BOE núm. 82, de 5 d'abril de 1990) o d'alguna o més de les espècies següents: Limonium dufourii, Limonium cavanillesii, Limonium thiniense, Phyllitis sagittata (=Asplenium sagittatum), Phyllitis scolopendrium, Marsilea sp. pl.  
Fins al 30% si es posseeixen aïlladament exemplars monumentals.  
Fins al 30% per possessió d'espècies dels annexos II o IV del Reial Decret 1.997/1995, de 7 de desembre (BOE número 310, de 28 de desembre de 1995).  
Fins al 20% per possessió d'espècies de l'annex I de l'Ordre de 20 de desembre de 1985, de la Conselleria d'Agricultura i Pesca, sobre protecció d'espècies endèmiques o amenaçades (DOGV número 336, de 3 de febrer de 1986).  
Fins al 10% si es posseeix una elevada naturalitat -aspecte reduït d'activitat humana anterior- o bon estat de conservació.  
IV.3. Mode de càlcul del valor teòric de la zona.  
1. Es calcularà la superfície present en la parcel·la per a cada comunitat vegetal, arredonida a unitats de 0,1 hectàrees per a les zones de superfície total inferior a 10 hectàrees, i d'1 hectàrea per a les de major grandària. El terreny definit en la parcel·la per cada comunitat vegetal es denominarà subparcel·la.  
2. Es multiplicarà, per a cada subparcel·la, la superfície en hectàrees pel preu indicat en l'apartat IV.1 de l'annex IV per al tipus de vegetació.  
3. S'aplicarà, si s'escau, el percentatge d'increment de valoració per a cada subparcel·la, conformement amb el que es preveu en l'apartat IV.2 de l'annex IV. En el cas que la vegetació d'una subparcel·la no siga uniforme, podrà fragmentar-se en unitats de grandària no inferior a les ja esmentades, amb aplicació a cada una del percentatge que corresponga.  
4. Se sumaran les diferents quantitats obtingudes per a les subparcel·les i es calcularà el preu conjunt de la parcel·la proposada com a microreserva.  
ANNEX V  
Documentació tècnica que s'ha de presentar   
juntament amb la sol·licitud  
La documentació es presentarà a manera de dossier i es numerarà cada un dels documents segons la sigla que ací s'indica. Els documents que cal adjuntar obligatòriament són els següents:  
A.1. Escriptura acreditativa de la propietat dels terrenys o de la finca on aquests s'enclaven.  
A.2. Nota simple del Registre de la Propietat acreditativa de l'estat registral de la finca i de l'absència de càrregues o hipoteques.  
A.3. Certificat de l'autoritat municipal competent acreditativa del fet que el terreny està enclavat en sòl no urbanitzable i que no està en tràmit o previsió immediata la reconversió de no urbanitzable a qualsevol de les categories mencionades anteriorment.  
A.4. Plànols a escala 1:50.000, i 1:10.000 o 1:5.000, en els quals es detalle la localització de la zona que es proposa com a futura microreserva.  
A.5. Plànol cadastral.  
A.6. Memòria topogràfica elaborada per un professional competent, amb referència de la superfície de la zona, coordenades UTM dels seus límits preses amb aparell GPS, i plànol del terreny a escala adequada de detall. En el cas que es presenten en la zona diversos dels tipus de vegetació indicats en l'annex IV, caldrà indicar la superfície estimada de cada tipus de vegetació.  
A.7. Projecte subscrit per un professional competent en botànica\*, amb:  
a) Descripció bàsica del medi físic (enclavament bioclimàtic, breu descripció de tipus de sòl i roca), de les unitats fitosociològiques de la vegetació i ressenya de les principals singularitats botàniques trobades (espècies endèmiques, rares o amenaçades, exemplars monumentals, etcètera).  
b) Valoració de l'estat de conservació o naturalitat, o de la presència de factors adequats per al càlcul d'increments de l'apartat IV.2 de l'annex IV.  
A.8. Material fotogràfic identificatiu de la zona, amb aportació, almenys, de cinc diapositives i fotografia en grandària comercial habitual en què aparega el terreny pres des d'angles diferents.  
A.9. Càlcul del valor de la subvenció que se sol·licita, sobre la base de la quantitat d'hectàrees (o fraccions d'aquestes) per a cada tipus de vegetació. S'hi aplicaran, si s'escau, els percentatges d'increments que corresponguen (vegeu annex IV).  
\*S'entenen competents tant els professionals individuals amb titulacions o especialitats de segon o tercer cicle universitari que permeten el desenvolupament d'estudis botànics florístics o fitosociològics de camp, com les empreses que tinguen titulats d'aquest tipus, o els centres d'ensenyament universitari o investigació que tinguen línies científiques en aquestes matèries. En cas de dubtes, els serveis tècnics competents de la Conselleria podran sol·licitar dels peticionaris de la subvenció l'aportació de les titulacions esmentades o d'expedients acadèmics oficials acreditatius d'haver cursat les assignatures o els cursos oficials adequats.